
A cdw egy Ncurses alapú CD író program, ami a cdrecord-ot és az mkisofs-t 
használja.
Köszönet Sharad Mittal-nek, aki a CDrecorder-t írta! Az ő kódjából tanultam
a thread-eket és regex-eket!

Telepítés
---------
Másold a cdw-0.2.x.tar.gz file-t a forrás könyvtáradba, mint a /usr/local/src
és csomagold ki a tar állományt. Fordítsd le és telepítsd! Gépeld a következőt:

tar -xzf cdw-0.2.x.tar.gz
cd ./cdw-0.2.x
./configure
make
make install

A configure script kitalálja, hogy mely csomagok állnak rendelkezésre, amelyek
a cdw működéséhez szükségesek vagy ajánlottak. A program fordításához mindenképp
szükséges a cdrecord és az mkisofs megléte. Ezen programok nélkül a cdw nem 
használható! A cdw a következő programokkal működik együtt:
cdda2wav: audio cd-k wav fájlba mentéséhez szükséges;
lame:     amennyiben nem wav-ba, hanem közvetlenül mp3-ba szeretnél menteni;
oggenc:   amennyiben ogg vorbis fájlba szeretnél menteni.
A configure script automatikusan detektálja ezen programok meglétét; amennyiben
nem találná meg őket, úgy paraméterként átadható, hogy hol keresse. Bővebben:
'configure --help'

A program automatikusan létrehozza a ~/.cdw.conf file-t a home könyvtáradban.
A csomag tartalmaz egy default.conf állományt, ez egy példa konfigurációs fájl.
Automatikusan létrejön egy ~/.cdw könyvtár is, a program ide készíti a szimbolikus linkeket 
azokról a file-okról, amiket írásra jelölsz!

Grafikus felület telepítése 
---------------------------

Ha a program grafikus (GTK) felületét is használni szeretnéd, a configure program számára
add meg az --enable-gui paramétrt. Ez a lehetőség alaphelyzetben nincs kiválasztva.
Csak a GTK2 felület támogatott, fordítás előttt ezt ellenőrizd! (A fejlesztői csomagra -dev-
lesz szükséged.) A grafikus felülethez indítsd a cdw-t a 'cdw -g' kapcsolóval.

Lemez katalógus telepítése
--------------------------
Amennyiben használni kívánod a "Lemez katalógust", a fordítás előtt telepíteni
kell a mysqlclient és mysqlclient-dev vagy a sqlite és sqlite-dev csomagokat.
Ezen csomagok a Debian Woody-ban az alábbi néven szerepelnek: libmysqlclient10
és libmysqlclient10-dev.  A configure script érzékelni fogja a csomagok
meglétét és beforgatja a kódba ezt a lehetőséget. Ebben az esetben a cdwdic
nevű konzolos eszköz is használható lesz!  FONTOS!!! A /doc könyvtárban van egy
cdw.sql file. Ezt mindenképpen telepíteni kell a rendszerre, ha használni
akarod a "Lemez katalógust". A telepítés nagyon egyszerű:

MySQL esetén:
mysql <cdw.sql

SQLite esetén:
sqlite adatbázisfájl < cdw_sqlite.sql

Amennyiben más felhasználó nevében akarod telepíteni vagy a felhasználónak jelszó van beállítva, 
esetleg a célrendszer más lesz, úgy a következő módon telepíthető az adatbázis:

mysql -u username -p [password] -h hostname < cdw.sql

A beállításoknál (lásd később) ezeket majd részletesen be kell állítani!

Futtatási paraméterek
---------------------
A cdw a következő paramétereket eszi meg:
-c | --catalog : csak a "Lemez katalógust" indítja el
-v | --verion  : kiírja a program verziószámát
-h | --help    : megjeleníti a segítséget

A cdwdic az alábbi paramétereket ismeri:
add <name> <no> <category> <date> : hozzáad egy új lemezt a katalógushoz. 
     <name> a lemez neve, <no> a lemez száma, <category> mely katagóriába kerüljön (ez automatikusan
     létrejön, ha még nem létezik, <date> egy dátum amit tárolni akarsz pl: mikor került
     a lemez a katalógusba vagy mikor készült stb.
search <string> : a <string> szöveget keresi a könyvtárak és fájlnevek között. 
     Az egyezéseket kiírja.
show <name> : a <name> nevű lemez tartalmát jeleníti meg
list [-c <category>] : megjeleníti a lemezek neveit és sorszámát. A -c opcionális paraméter.
     Megadásával csak a <category> nevű kategóriába tartozó lemezeket jeleníti meg.
     
Használat
---------
A menü:	

File hozzáadása: Válaszd ki azokat a fájlokat és könyvtárakat amiket 
fel akarsz írni. A <space>-szel tudsz kijelölni, az <ESC>-kel kilépsz 
a párbeszédablakból.
    
File törlése: A képernyő jobb oldalán található a kijelölés ablak.
<DEL>-lel tudsz törölni egy fájlt az image-ből, és <ESC>-el lépsz vissza 
a főmenübe.

Image készítés: CD image készítése az "Imagefile" fájlba a kiválasztott fájlokból. Lásd 'Beállítások'.

CD Image másolás: Image készítése egy meglévő CD-ről.
				
Adat CD írás: Amennyiben az "Írás image-ből" be van X-elve úgy a már elkészült
imagefájlból fog írni, ellenkező esetben a kijelölt fájlokat fogja felírni
image létrehozása nélkül.
		
Audio CD írás: Audio CD-t készít a kijelölt fájlokból. FONTOS!!! A kijelölt
fájloknak wav formátumú fájloknak kell lenniük.

Adat CD másolás: Meglévő CD másolása a CD-ROM-ról a cd-íróra. (Két eszköz használata javasolt :)

CD-RW törlése: Újraírható CD törlése. Az opcióknál beállítható, hogy gyorstörlés
vagy teljes törlés legyen.

Beállítások: lásd később.

Kilépés:   :)) Na mi is lehet...

Beállítások
-----------

Itt tudod konfigurálni az mkisofs-t és a cdrecord-ot. Valamint ha rendelkezésre 
áll, a cdda2wav-ot, lame-et, oggenc-et és a MySQL-t. Használd az 'Általános' és 
'Egyéb' beállítólapokat. Minden opció elé egy billenyű neve van írva, tehát az 
adott opciót a billentyű leütése után tudod állítani. A beviteli mezőkből az 
ENTER-el tudsz kilépni vagy az ESC-el mentés nélkül.

Általános beállítások (1):

SCSI eszköz:
Scsibus,target,lun. (SCSI emulációval működő IDE íróknál: 0,0,0)

Sebesség:
Az írás sebessége.

Imagefile:
Az a file amibe/-ből az image készül olvasáskor, ill. íráskor.

CD-ROM:
Ha CD-t másolsz, vagy CD image-et készítesz, ez az olvasó eszköz.

CD-RW device:
A CD író eszköz neve pl.: /dev/scd0. FONTOS!!! Kötelező a  megadása mert több 
alprogram is használja ezt a beállítást.

Logfile:
Az mkisofs és cdrecord ír ebbe a naplófájlba.

Lemez cimke:
A CD azonosítójának beállítására szolgál.

Gyorstörlés:
= cdrecord -blank=fast || all  (gyorstörlés || teljes törlés)
    
Tálca kiadása ha kész:
Kiadja a tálcát, ha befejeződött az írás.

Disk at once:
A lemez lezárása írás után.

Joliet információ: 
Joliet könyvtárinformáció készítése.

Rock Ridge:
Rock Ridge könyvtárinformáció készítése.

Tesztírás:
Nem történik tényleges írás, csak tesztelés.

Auto log mutatás:
Írás után automatikusan megjeleníti a naplót.

Auto címke mutatás:
Automatikusan megjeleníti a címkeszerkesztőt írás előtt.

PAD:
Az audió track-ek közé szünetet (csendet) tesz. Bővebb infó: man 1 cdrecord.

Multi-session:
Már meglévő CD-hez lehet új sávot hozzáadni, úgy, hogy az előzőleg tárolt adatok 
is megmaradnak. FONTOS!!! Multi-session CD-t csak akkor tudsz készíteni, ha már
az első sáv írásánál meg volt adva, hogy a disk multi-session disk lesz.

Burnproof:
Bufferürülés elleni védelem bekapcsolása. Ha a CD-író támogatja ezt a technológiát
akkor érdemes ezt mindenképpen bekapcsolni. Ebben az esetben, ha az adatbuffer kiürül,
az írás nem fog leállni, hanem vár, amíg újra adat érkezik.

Egyéb beállítások (2):

CD csatolási pont:
A "Lemez katalógus" használja ezt a beállítást. A CD adatokat ebből a könyvtárból fogja
olvasni. Érdemes tehát azt a könyvtárat beállítani, ami az fstab-ban van megadva mount 
point-nak a CD író eszköznek. FONTOS!!! Az fstab-ban mindenképpen szerepeljen a CD író,
mert a cdw az ott beállított helyre fogja csatlakoztatni a lemezt. Amennyiben nem szerepel
az eszköz az fstab-ban akkor a cdw nem fogja tudni beilleszteni a fájlrendszerbe!

Automatikus Disk Catalog:
A CD felírása után hozzáadja a kész lemezt a katalógushoz.

MySQL hoszt:
Az a gép, amelyre a cdw adatbázis telepítve lett. Lehetőség van arra, hogy a cdw adatbázis
másik gépen helyezkedjen el és a cdw (a program) hálozaton keresztül fogja kezelni az 
adatokat. Itt annak a gépnek a nevét vagy IP címét kell megadni, ahová telepítve lett
az adatbázis. Ha a lokális gépen van, úgy érdemes localhost-ra beállítani.

MySQL user:
Annak a felhasználónak a neve, akinek a nevében csatlakozik a cdw az adatbázishoz.

MySQL jelszó:
A felhasználó jelszava - ha van - a MySQL-hez. Érdemes egy fiktív usert létrehozni a 
MySQL-ben akinek csak a cdw adatbázishoz van joga hozzáférni, mert jelenleg a cdw 
kódolatlanul tárolja a jelszót. FONTOS!!! SOHA ne írd be ide a root MySQL jelszavát!!!

Audio könyvtár:
Audio CD-k másolásakor a cdw ebbe a könyvtárba fogja tenni a .wav, .ogg vagy .mp3 fájlokat.
FONTOS!!! A könyvtárnak léteznie kell!!!

Sztereó mód:
Az audió CD-ről sztereó módban szedi le a sávokat.

Bit/csatorna:
8 vagy 16.

Hangkártyára is:
Az audiósávok másolásakor a hang másolódik a hangkártyára is, így miközben másolod, hallod is,
de a sebesség csak 1x-es lesz :-)

Kódolás Ogg-ba:
A kimeneti fájlok Ogg Vorbis formátumú fájlok lesznek, valós idejű tömörítéssel.

High Quality:
Jó minőségű audio fájlokat generál.

Kódolás MP3-ba:
A kimeneti fájlok MP3 formátumú fájlok lesznek, valós idejű tömörítéssel.

Bitráta:
Konstans bitráta megadása: 128, 192 vagy 256 lehet az értéke.

<F10> Mentés és kilépés, <ESC> Kilépés mentés nélkül!
			
Azok a beállítások amelyek szürke színnel jelennek meg, azok le vannak tiltva. Ha például
az MP3 beállításai szürkék, akkor érdemes megnézni, hogy a lame telepítve van-e a rendszerre!

Billentyűzet:

<F1>        Megjeleníti a segítséget
<F2>        Megjeleníti a "Lemezcímke" szerkesztő ablakot
<F3>        A további paramétereket lehet szerkeszteni, melyeket a cdw átad 
            a cdrecord-nak. Például: -overburn
<F4>        CD méret kiválasztása. A főképernyő alján a lemezméret sáv ez alapján kalkulál
<F5> | <L>  Megjeleníti a legutóbbi naplófájlt
<F6>        Információ a nyers lemezről (cdrecord -atip). Felülírja a naplófájlt :-)
<F10>       Megjeleníti a GPL Licenszet
<L>         Megjeleníti a naplófájlt
<E>         Lemez kiadása
<C>         Lemez katalógus
<A>         Lemez felvétele a lemez katalógusba (ha elérhető)
<G>         Audio CD leszedése (grabbelés)
<Q>         Kilépés

Audió CD lementése (grabbelés)
------------------------------
Ha belépsz erre a felületre, a cdw érzékeli, hogy van-e a CD-ROM-ban audio CD és ha van,
hány sávot tartalmaz. Ellenkező esetben kiírja, hogy nincs benn audio CD. Ekkor ki kell lépni
ebből a részből és újra belépni, ha már az audio CD benn van. A kezdő sávhoz kell beírni
annak a sávnak a számát, amelytől kezdeni akarod a másolást, az utolsó sávhoz pedig, hogy mely 
sávig másoljon. Ha pl. csak az 5. sávot kívánod lemásolni, akkor logikusan kezdő és utolsó sávnak
is 5-öt kell beírni. A többi beállítás az előző részben már ki lett vesézve. Amit érdemes tudni,
hogy az itteni beállításokat csak akkor menti a program, ha a 'G' billentyűvel elindítod az audio
másolást. Ha ESC-kel kilépsz, a beállítások elvesznek. A fájlok abba a könytárba kerülnek,
amit Audio könyvtárnak megadtál a Beállításokban.

Lemez katalógus
---------------
A Lemez katalógus egy teljesen önálló része a cdw csomagnak. Korábban a dic nevű katalogizáló
programot használtuk, de nem volt túl interaktív, ezért kezdtünk egy saját fejlesztésébe. Eme
lemez katalógus a MySQL-re épül, és a cdw egy külön felületet biztosít a számára. A katalógusba
két módon lehet belelépni: a 'C' billentyű leütésével a főmenüben, vagy parancssorból a -c vagy
--catalog megadásával.
A menü és a katalogizált fájlok között a jobbra, balra nyilakkal lehet navigálni. Az első
szinten mindig a kategóriák jelennek meg. Ez alatt találhatóak az egy kategóriába tartozó
lemezek, azon belül pedig a könyvtárak és fájlok. A kategóriába, lemezbe vagy könyvtárba az
ENTER-el lehet belépni, a BACKSPACE-szel pedig egy szinttel föntebb lehet lépni. A képernyő alján
mindig információt kaphatsz azon elemről, amin éppen áll a kurzor.

Lemez katalógus menü:

Összes mutatása: megjeleníti az összes lemezt kategóriától függetlenül a lemezek sorszáma
szerint növekvő sorrendben. Visszalépni a BACKSPACE-szel vagy a /-el lehet.

Hozzáadás: új lemezt lehet felvenni a katalógusba. 
1. Tedd a CD-t a _CD-RW_ eszközbe!
2. Add meg a CD nevét!
3. Add meg a CD sorszámát!
4. Add meg a kategória nevét, amibe a lemezt szánod!
Az ESC-kel bármikor megszakíthatod a bevitelt. Amennyiben a kategória nem létezik, úgy 
automatikusan létre fog jönni. A program csatlakoztatni fogja a CD-t a fájlrendszerhez,
amennyiben a beállításoknál megfelelően be lett állítva és az fstab tartalmazza az eszköz
nevét és a csatlakoztatási pontot.

Keresés: keresés a fájlok és könyvárak nevei között. Add meg a szövegrészt, amit keresni akarsz
és a keresés eredménye megjelenik. A keresés az összes kategóriára, lemezre és könyvtárra 
vonatkozik. A keresés lefutása után az összes olyan lemez neve megjelenik, amelyben a 
keresett szövegrész megtalálható volt. Ezután az adott lemezt végig lehet böngészni. A 
program mindaddig a keresés eredményét mutatja, amíg az "Összes mutatása"-t nem kéred. A 
képernyő jobb felső sarkában található "Keresés: [ ]" jelzi, hogy épp mit látsz. Ha be van 
X-elve akkor a keresés eredményét látod, ha nincs akkor az összes fájlt! 

Delete: egy lemezt vagy kategóriát törölhetsz a katalógusból. A törlés eredményeképp az
adott lemez vagy kategória alá tartozó összes elem is törlődni fog! Ha tehát törölsz egy
kategóriát, akkor az összes lemez is törlődni fog, ami ebbe a kategóriába tartozik. A program
törlés előtt rákérdez, hogy biztosan törölni akarod-e az elemet.

Kilépés: kilép a Lemez katalógusból. Ha -c vagy --catalog paraméterrel indítottad a programot,
akkor a teljes programból kilép, ellenkezőleg visszalép a cdw főmenübe.

Billenyűk:
F1     - Segítség ablak mutatása
->     - Belépés a katalogizált fájlok ablakba
<-     - Visszalépés a menübe
ENTER  - Kategória-, lemez- vagy könyvtárváltás
BSPACE - Egy szinttel fentebb lép
DEL    - Kategória vagy lemez törlése
A      - Lemez hozzáadása a katalógushoz
S      - Összes mutatása
Q      - Kilépés a Lemez katalógusból

Elérhetőség
-----------
Ha hibát találsz, küldj egy levelet a következő címre: vbali@linuxforum.hu
Legfrissebb verzió: http://cdw.sourceforge.net

2003. június 08.

